חטיבת גולני במלחמת חרבות ברזל

במלחמת חרבות ברזל לחמה חטיבת גולני במספר רב של קרבות, במיוחד במתקפת הפתע על ישראל, ביום הראשון של המלחמה, בו סייעה החטיבה רבות בהדיפת מתקפת הפתע הקטלנית של חמאס. חטיבת גולני איבדה ביום הראשון למלחמה 71 חיילים, ומתוכם 41 מגדוד 13.

רקע 

בעקבות מתקפת הפתע הכריזה ישראל על יציאה למלחמת חרבות ברזל לשם מיטוט שלטון החמאס ברצועת עזה וחיסול כל המחבלים השוהים שם. באותה תקופה הגדודים 13 ו-51 החזיקו את קו גזרת רצועת עזה.

קרבות גדוד 13 
גדוד 13 היה שותף בקרבות רבים בעוטף עזה ב-7 באוקטובר, ובמהלכם הוא איבד 41 מחייליו.

הקרב בניר עם 

בקיבוץ ניר עם ליד שדרות התחולל קרב בין כוחות כיתת הכוננות של הקיבוץ לבין מחבלי חמאס. בהמשך חברו לכיתת הכוננות לוחמי היחידה הטקטית ויחידת המסתערבים של משמר הגבול, וכן גדוד 13 של חטיבת גולני. במהלך הקרב זרק מחבל רימון לתוך נגמ"ש של לוחמי הגדוד. רב"ט מתן אברג'יל קפץ על הרימון והציל את חייהם של 6 חיילים שהיו עימו, והוא עצמו נהרג.

הקרב במוצב נחל עוז 

גם על מוצב נחל עוז פשטו מחבלי חמאס. במוצב זה שהו לוחמי גדוד 13 של חטיבת גולני, וערכו קרב מול המחבלים שבשלב הראשון של המתקפה היו ביתרון מספרי גדול, לפי ההערכות 15 מחבלים על כל חייל. בקרב נהרגו מספר לוחמים מהגדוד. בתום שעות רבות של לחימה הצליחו לוחמי הגדוד לבלום את המחבלים.

קרבות גדוד 51

הקרב במוצב כיסופים 

ב-7 באוקטובר שהה במוצב כיסופים גדוד 51 של גולני יחד עם בני משפחה של חלק מהחיילים, שהגיעו למוצב לרגל שמחת תורה. סמוך ל־06:50 פשטו עשרות רבות של מחבלי חמאס על המוצב, ונפתח קרב ממושך של שעות רבות בין החיילים למחבלים, שבמהלכו נהרגו 8 לוחמים מהגדוד, מלבד האזרחים שנרצחו בטבח בקיבוץ כיסופים הסמוך. בתום כ-50 שעות הצליחו לוחמי הגדוד והתגבורת שהצטרפה אליהם בהמשך מסיירת אגוז, לבלום את המחבלים ולטהר את השטח באופן מלא.

ראו גם 

 חטיבת גולני במלחמת העצמאות
 חטיבת גולני במלחמת יום הכיפורים

קישורים חיצוניים

הערות שוליים 

חטיבת גולני: קרבות ומבצעים
מתקפת הפתע על ישראל (2023)
מלחמת חרבות ברזל: קרבות